[{"text_idx": "#000001", "text": "Mae adolygiad rhyngwladol wedi dod i'r casgliad nad oes un o'r pedair system iechyd yng ngwledydd Prydain yn perfformio'n well na'r gweddill yn gyson."}, {"text_idx": "#000002", "text": "Dywedodd y Sefydliad Dros Gydweithio a Datblygiad Economaidd (OECD) y gallai'r gwasanaethau iechyd yng Nghymru, Lloegr, yr Alban a Gogledd Iwerddon gydweithio'n agosach a dysgu mwy gan ei gilydd am ffyrdd i wella safon a diogelwch gofal."}, {"text_idx": "#000003", "text": "Ond fe ddywedodd uwch swyddog o'r OECD wrth BBC Cymru fod y sefydliad yn \"bryderus\" am anallu byrddau iechyd Cymru i gwblhau newidiadau a gwella safon gofal."}, {"text_idx": "#000004", "text": "Mae'r adolygiad hefyd yn awgrymu y dylai Llywodraeth Cymru gael mwy o reolaeth uniongyrchol dros sut y mae'r gwasanaeth iechyd yn gweithio yng Nghymru."}, {"text_idx": "#000005", "text": "Wedi'r cyhoeddiad, mae Carwyn Jones wedi galw ar David Cameron i ymddiheuro, yn dilyn ei feirniadaeth o'r gwasanaeth iechyd yng Nghymru."}, {"text_idx": "#000007", "text": "Yn Hydref 2014 fe wnaeth Jeremy Hunt honni fod cleifion yng Nghymru yn derbyn gwasanaeth iechyd \"eilradd\", gan awgrymu bod Llywodraeth Cymru'n ceisio osgoi bod yn rhan o adolygiad yr OECD."}, {"text_idx": "#000008", "text": "Gwadu'r honiad wnaeth Mark Drakeford, Gweinidog Iechyd Llywodraeth Cymru, gan fynnu na fyddai'r gwasanaeth iechyd yma yn \"ddioddefwr i gynllun gan y Ceidwadwyr i lusgo ei enw drwy'r mwd\"."}, {"text_idx": "#000009", "text": "Ond fe ddaeth adroddiad yr OECD i'r casgliad fod \"ymrwymiad eglur a chyson i safon gofal\" ymhob un o'r pedair system iechyd yn y DU."}, {"text_idx": "#000010", "text": "Ychwanegodd bod gwneud cymhariaethau rhwng y pedair system iechyd yn anodd, gan fod cyn lleied o wybodaeth am gyraeddiadau'n cael ei gyhoeddi o fewn y pedair gwlad, na mewn cymhariaeth a gwledydd eraill."}, {"text_idx": "#000011", "text": "Dywedodd yr adroddiad nad oes un o'r pedair system iechyd yng ngwledydd Prydain \"yn perfformio'n well na'i gilydd yn gyson\", ac mai ychydig iawn sy'n cael ei wneud yn y gwledydd er mwyn dysgu gwersi ar y cyd."}, {"text_idx": "#000012", "text": "Dywed yr OECD bod y system iechyd yng Nghymru yn \"parhau i fod yn un gymharol ifanc\", lai nag 20 mlynedd wedi datganoli. Ychwanegodd yr adroddiad bod y byrddau iechyd Cymreig wedi methu a chyflawni eu potensial, ac mae'n galw ar Lywodraeth Cymru i gymryd mwy o reolaeth uniongyrchol."}, {"text_idx": "#000014", "text": "\"Nid oedd hwn yn syniad oedd yn anghywir mewn egwyddor...dyw e heb weithio'n dda yng Nghymru - y syniad bod gan y canolbwynt syniad cyffredinol o'r hyn sydd yn digwydd ond yn gadael i'r byrddau iechyd benderfynu sut mae gwella gofal iechyd ymhob awdurdod bychan - sut mae strwythuro gofal iechyd."}, {"text_idx": "#000015", "text": "\"Fe ddylai fod yn fater o adael i fil o flodau i flaguro - ond os edrychwch chi ar y canlyniad nid ydym yn gweld gwahaniaeth mawr ers 2009. Os edrychwch chi ar feddygfeydd meddygon teulu yng Nghymru - nid ydyn nhw'n edrych yn wahanol iawn i sut y bydde nhw wedi edrych 20 mlynedd yn o\u0302l."}, {"text_idx": "#000016", "text": "\"Yn y gwledydd sy'n perfformio orau fe welwch chi bob math o arloesedd yn digwydd - fe welwch chi weithwyr cymdeithasol, swyddogion tai a swyddogion cyflogaeth yn gweithio gyda'i gilydd i wella bywydau pobl. Nid ydw i'n gweld hyn yn digwydd yng Nghymru ac mae'n bendant yn bryder.\""}, {"text_idx": "#000018", "text": "Yn o\u0302l yr OECD dylai Llywodraeth Cymru ddefnyddio mwy o ddylanwad canolog a gwneud mwy o \"ofynion penodol\" ar fyrddau iechyd er mwyn creu gwelliannau i'r system iechyd. Byddai hyn yn golygu mabwysiadu rheolaeth perfformiadau \"o'r top i lawr\" - sydd yn debycach i'r drefn yn Lloegr meddai'r adroddiad."}, {"text_idx": "#000019", "text": "Ond mae'r sefydliad hefyd yn beirniadu'r drefn yn Lloegr gan ddweud bod gormod o reolaeth yn dod gan y llywodraeth, a gormod o gyrff yn ymwneud a rheoleiddio."}, {"text_idx": "#000020", "text": "Mae'r OECD yn galw ar Loegr i symleiddio ei system iechyd, gan ganolbwyntio ar drefn sy'n cael ei harwain gan gleifion a chlinigwyr, a datblygu gwasanaethau sydd wedi eu lleoli yn y cymunedau."}, {"text_idx": "#000021", "text": "'Amser i Cameron ymddiheuro'Cyhoeddwyd12 Chwefror 2016"}, {"text_idx": "#000022", "text": "Prif StraeonNiwclear newydd Wylfa: Awgrym cryfaf eto gan Rishi SunakCyhoeddwyd2 awr yn o\u0302l1,200 o eitemau ar goll yn y Llyfrgell GenedlaetholCyhoeddwyd13 awr yn o\u0302l'Anodd' gosod trydedd lo\u0302n ar Bont BritanniaCyhoeddwyd2 awr yn o\u0302l"}, {"text_idx": "#000024", "text": "1,200 o eitemau ar goll yn y Llyfrgell Genedlaethol"}, {"text_idx": "#000030", "text": "Max Boyce yn 80: 'Un o'r bois'"}, {"text_idx": "#000032", "text": "Cynnal gwersi Cymraeg... draw yn Ffrainc"}, {"text_idx": "#000033", "text": "3 llun: Lluniau pwysicaf Rakie Ayola"}, {"text_idx": "#000034", "text": "Gareth Hughes: O wleidyddiaeth i arlunio"}, {"text_idx": "#000036", "text": "Cysylltwch a\u0302 niTabledi a ffonau symudolHefyd yn Gymraeg"}]